张继先
和元规任从他歌
任从他，尽教他，
莫管他，他是他非柰我何。
尽日闲同方外友，高吟落笔如悬河。
世上无心结凡累，匣中有剑降阴魔。
长生已悟玄关旨，从教乌兔走如梭。
尘劳汩没诚堪恶，孰肯飘荡随蹉跎。
静处每思喧处事，到头空自竞嘘呵。
任从他，尽教他，
莫管他，但从元气养沖和。
有时恣把丹书读，无事闲寻玉轸歌。
我心非石不可动，任从俗论生乖讹。
松簪布褐且自乐，岂恋浮华张绮罗。
神炉交媾炼金液，混乎湛湛而日多。
功行图成共归去，飘飘飞盖霄河。
任从他，尽教他，莫管他。